तमिलनाडु के मंत्री वी सेंथिल बालाजी का मामला सुप्रीम कोर्ट सुनने को हुआ तैयार, 21 जुलाई को होगी सुनवाई
Breaking News Headlines Today, Pictures, Videos and More From Dainik Bhaskar (दैनिक भास्कर), narendra modi, rahul gandhi, amit shah, priyanka gandhi
सुप्रीम कोर्ट तमिलनाडु के मंत्री वी सेंथिल बालाजी और उनकी पत्नी मेगाला की याचिका पर सुनवाई करने के लिए सहमत हो गया है। इस मामले में 21 जुलाई को सुनवाई होगी।
दरअसल, मंत्री बालाजी की पत्नी ने मनी लॉन्ड्रिंग मामले में प्रवर्तन निदेशालय (ED) को बालाजी की हिरासत की अनुमति देने वाले मद्रास हाईकोर्ट के फैसले को चुनौती देते हुए सुप्रीम कोर्ट का रुख किया था।
आज की अन्य प्रमुख खबरें...
नागालैंड में शरद पवार गुट की NCP के सभी 7 विधायक अजित पवार को देंगे समर्थन
नागालैंड में NCP (शरद पवार गुट) के सभी सात विधायक अजित पवार को समर्थन देंगे। सभी विधायकों ने गुरुवार को एक बयान जारी करते हुए कहा कि नागालैंड NCP कार्यालय में सभी पार्टी कार्यकर्ता अजीत पवार का समर्थन करेंगे। हालांकि, अभी तारीख की घोषणा नहीं की गई है।
3 जुलाई को अजीत और आठ अन्य NCP विधायक मुख्यमंत्री एकनाथ शिंदे के नेतृत्व वाली महाराष्ट्र शिव सेना और भाजपा गठबंधन सरकार में शामिल हुए थे। पूरी खबर पढ़ें...
BMC कोविड सेंटर स्कैम केस में दो आरोपी गिरफ्तार, 27 जुलाई तक ED की हिरासत में रहेंगे
ED ने मुंबई नगरपालिका के कोविड सेंटर स्कैम में दो लोगों को गिरफ्तार किया है। इनके नाम सुजीत पाटकर और डॉ किशोर बिसुरे है। सुजीत पाटकर शिवसेना नेता संजय राउत का करीबी है। कोर्ट ने दोनों आरोपियों को 27 जुलाई तक ED की हिरासत में भेज दिया है।
12,500 करोड़ के इस स्कैम के मामले में जून में ED ने शहर में 15 जगहों पर छापेमारी की थी। शिवसेना (उद्धव) के सचिव सूरज चव्हाण, IAS संजीव जैसवाल, संजय राउत के बिजनेस पार्टनर सुजीत पाटकर के ठिकानों पर तलाशी ली गई थी।
इसरो ने चंद्रयान-3 की चौथी ऑर्बिट रेजिंग की, 25 जुलाई को अगली कोशिश की जाएगी
इसरो ने गुरुवार को चंद्रयान-3 की चौथी ऑर्बिट रेजिंग की। यह प्रोसेस सक्सेसफुल रही। इसरो की अब 25 जुलाई को दोपहर 2 से 3 बजे के बीच अगली ऑर्बिट राइजिंग करने की योजना है। पूरी खबर पढ़ें...
पीएम मोदी ने सोनिया गांधी की तबीयत का हाल लिया, भोपाल में प्लेन की इमरजेंसी लैंडिंग के बाद कॉल किया
सोनिया और राहुल की चार्टर्ड फ्लाइट की भोपाल में इमरजेंसी लैंडिंग के बाद आज पीएम मोदी ने सोनिया गांधी से उनकी तबीयत का हाल लिया। सोनिया ने पीएम को बताया कि उसकी सेहत ठीक है।
दरअसल, मंगलवार शाम को बेंगलुरु से दिल्ली जाते समय सोनिया-राहुल के चार्टर्ड प्लेन में ऑक्सीजन की कमी हुई थी। करीब डेढ़ घंटे भोपाल एयरपोर्ट पर रुकने के बाद दोनों रात 9.35 बजे इंडिगो की फ्लाइट से दिल्ली के लिए रवाना हुए। पूरी खबर यहां पढ़ें...
बेंगलुरु में संदिग्ध आतंकी से 4 हैंड ग्रेनेड मिले
सेंट्रल क्राइम ब्रांच ने बेंगलुरु में गिरफ्तार किए गए संदिग्ध आतंकवादी में से एक के पास से चार हैंड ग्रेनेड बरामद किए हैं। जाइंट पुलिस कमिश्नर डॉ. शरणप्पा एसडीअधिकारी ने कहा कि संदिग्ध आतंकी​​​ जाहिद तबरेज (25) ने अपने कोडिगेहल्ली स्थित घर में ये हैंड ग्रेनेड रखे थे।
दिल्ली में महिला फैशन डिजाइनर का शव मिला, पुलिस को खुदकुशी का शक 
दिल्ली में गुरुवार को महिला फैशन डिजाइनर दीपिका (26 वर्ष) का शव मिला है। रिपोर्ट्स के मुताबिक, वह सफदरजंग इन्क्लेव में रहती थी। पुलिस ने शव को पोस्टमॉर्टम के लिए एम्स भेज दिया है। महिला के परिजनों से पूछताछ की जा रही है। मौके से कोई सुसाइड नोट नहीं बरामद हुआ है।
आतंक संबंधी मामले में कश्मीर के तीन जिलों में NIA की रेड
नेशनल इन्वेस्टिगेशन एजेंसी (NIA) ने गुरुवार को जम्मू-कश्मीर के बारामूला, पुलवामा और शोपियां में कई लोकेशन पर रेड डाली। ये रेड आतंक से जुड़े मामले में की गई है। रेड में NIA अधिकारियों के साथ जम्मू-कश्मीर पुलिस और CRPF के जवान भी शामिल हैं।
गुजरात में भीड़ को रौंदते हुए निकली जगुआर कार, 9 की मौत और 15 घायल
गुजरात के अहमदाबाद में इस्कॉन ब्रिज पर बुधवार की रात सड़क हादसे में 9 लोगों की मौत हो गई। मरने वालों में पुलिस कॉन्स्टेबल और होमगॉर्ड शामिल हैं। वहीं, हादसे में 15 लोगों के घायल होने सूचना आ रही है। सभी घायलों को नजदीकी अस्पताल में भर्ती करवाया गया है।
मीडिया रिपोर्ट्स मुताबिक, ब्रिज पर एक थार गाड़ी और ट्रक में टक्कर हो गई थी। इसके बाद मौके पर भीड़ इकट्ठा हो गई। इसी दौरान एक जगुआर कार भीड़ को रौंदती हुई निकल गई। पूरी खबर यहां पढ़ें...
लालू के बेटे तेज प्रताप यादव की तबियत बिगड़ी, सीने में दर्द के बाद अस्पताल में भर्ती
लालू यादव के बड़े बेटे और बिहार के मंत्री तेज प्रताप यादव की तबियत बुधवार को अचानक बिगड़ गई। उन्हें सीने में तेज दर्द की शिकायत के बाद पटना के एक निजी अस्पताल में भर्ती करवाया गया। वे फिलहाल डॉक्टरों की देखरेख में ICU में हैं।
अमेरिका ने की यूक्रेन की मदद, 1.3 अरब डॉलर देने की घोषणा की
अमेरिका ने गुरुवार को यूक्रेन के लिए 1.3 अरब डॉलर के सैन्य सहायता पैकेज की घोषणा की है। इसमें एयर डिफेंस सिस्टम, एंटी टैंक मिसाइल, ड्रोन और अन्य उपकरण शामिल हैं। यह जानकारी न्यूज एजेंसी AFP ने दी है।
मिजोरम में भूकंप का झटका, रिक्टर स्केल पर 3.6 रही तीव्रता
मिजोरम के नगोपा में गुरुवार की रात 1 बजे भूकंप के झटके महसूस किए गए। रिक्टर स्केल पर भूकंप की तीव्रता 3.6 मापी गई है। फिलहाल भूकंप से किसी भी तरह के नुकसान की खबर नहीं है।
जेट एयरवेज के पूर्व प्रमोटर नरेश गोयल के ठिकानों पर ED की छापेमारी, मनी लॉन्ड्रिंग का केस दर्ज
जेट एयरवेज के पूर्व प्रमोटर नरेश गोयल और उनके साथियों के ठिकानों पर बुधवार को प्रवर्तन निदेशालय (ED) ने छापेमारी की है। न्यूज एजेंसी ANI ने सूत्रों के हवाले से बताया है कि ED ने दिल्ली और मुंबई सहित कई जगहों पर कार्रवाई की है।
इसके साथ ही केंद्रीय जांच एजेंसी ने नरेश गोयल के खिलाफ मनी लॉन्ड्रिंग का एक नया मामला भी दर्ज किया है।